Document ID: 31997R2087

NEUVOSTON ASETUS (EY) N:o 2087/97,
annettu 20 päivänä lokakuuta 1997,
viinikaupan yhteisestä järjestämisestä annetun asetuksen (ETY) N:o 822/87 muuttamisesta
EUROOPAN UNIONIN NEUVOSTO, joka
ottaa huomioon Euroopan yhteisön perustamissopimuksen ja erityisesti sen 43 artiklan,
ottaa huomioon komission ehdotuksen (1),
ottaa huomioon Euroopan parlamentin lausunnon (2),
ottaa huomioon talous- ja sosiaalikomitean lausunnon (3),
sekä katsoo, että
viinikaupan yhteisestä järjestämisestä 16 päivänä maaliskuuta 1987 annetun neuvoston asetuksen (ETY) N:o 822/87 (4) 15 artiklan 6 kohdassa määritetään edellytykset, joilla jäsenvaltiot voivat sallia omenahapon käyttämisen; tätä ainetta ei ole käytetty kyseisen asetuksen voimaantulon jälkeen, eikä sen käyttöä enää pitäisi sallia; tämän vuoksi se olisi poistettava mainitun asetuksen liitteestä VI,
asetuksen (ETY) N:o 822/87 17 artiklan 3 kohdassa säädetään, että tietty käsittelytapa happamuuden vähentämiseksi on sallittua vain tilapäisesti; kyseistä käsittelyä soveltavassa jäsenvaltiossa suoritetut kokeet osoittavat sen hyödyllisyyden ja edut; käsittely olisi sallittava pysyvästi,
asetuksen (ETY) N:o 822/87 45 artiklassa säädetään tukijärjestelmästä tiivistetyille rypälemehuille ja puhdistetuille tiivistetyille rypälemehuille, joita käytetään alkoholipitoisuuden kohottamiseen; C III -viininviljelyvyöhykkeiltä peräisin oleville puhdistetuille tiivistetyille rypälemehuille on säädetty eriytetystä tuesta; mainitun artiklan 2 kohdan toisessa alakohdassa säädetään, että tätä samaa kohtelua sovelletaan myös puhdistettuihin tiivistettyihin rypälemehuihin, jotka on tuotettu C III -viininviljelyvyöhykkeiden ulkopuolella laitoksissa, joissa kyseinen tuotanto on aloitettu ennen 30 päivää kesäkuuta 1982; tämä tuen soveltamisalan laajentaminen on sallittu sen huomioon ottamiseksi, että C III -vyöhykkeiden ulkopuolella oli rypälemehua tuottavia laitoksia, joille olisi aiheutunut haittaa uudesta järjestelmästä; tämä laajentaminen on edelleen perusteltua siihen saakka, kun viinikaupan yhteinen järjestäminen on uudistettu, ja
asetuksen (ETY) N:o 822/87 53 artiklassa säädetään koodeihin NC 2009 60 ja 2204 30 kuuluvien rypäletäysmehujen ja rypälemehujen tulohintojen valvontajärjestelmästä; tämä järjestelmä ei vastaa näiden tuotteiden todellista markkinatilannetta jäsenvaltioiden edustavien tuontimarkkinoiden puuttumisen vuoksi; on tarpeen säätää tämän järjestelmän mukauttamisesta siten, että voidaan joko todeta hinnat muulla tavoin kuin kiinteän tuontiarvon perusteella tai laskea kyseinen kiinteä arvo tuotteiden alkuperämaana olevien kolmansien maiden vientimarkkinoiden hintanoteerausten perusteella,
asetuksen (ETY) N:o 822/87 liitteessä VI säädetään eläinalbumiinin käytöstä rypälemehujen ja viinien kirkastamiseen; olisi määriteltävä kirkastamiseen sallittujen albumiinien laatu,
ON ANTANUT TÄMÄN ASETUKSEN:
1 artikla
Muutetaan asetus (ETY) N:o 822/87 seuraavasti:
1) Poistetaan 15 artiklan 6 kohdan toinen luetelmakohta.
2) Poistetaan 17 artiklan 3 kohdasta sanat "31 päivään elokuuta 1997".
3) Korvataan 45 artiklan 2 kohdan toinen alakohta seuraavasti:
"Jos ensimmäisessä alakohdassa tarkoitetusta rajoitetun tuen antamisesta päätetään, sitä sovelletaan myös viinivuoden 1999/2000 loppuun asti tuotettuihin puhdistettuihin tiivistettyihin rypälemehuihin, jotka on tuotettu tässä alakohdassa mainittujen viiniviljelyvyöhykkeiden ulkopuolella laitoksissa, joiden kyseinen tuotanto on alkanut ennen 30 päivää kesäkuuta 1982."
4) Korvataan 53 artiklan 2 ja 3 kohta seuraavasti:
"2. CN-koodeihin 2009 60 ja 2204 30 kuuluvien rypäletäysmehujen ja rypälemehujen, joiden osalta yhteisen tullitariffin maksujen soveltaminen riippuu tuotavan tuotteen tuontihinnasta, tuontihinnan oikeellisuus tarkistetaan joko eräkohtaisen tarkastuksen perusteella tai käyttämällä komission kyseisten tuotteiden alkuperämaassa todettujen hintanoteerausten perusteella laskemaa kiinteää tuontiarvoa.
Kun kyseisen tavaraerän ilmoitettu tulohinta on korkeampi kuin mahdollisesti sovellettava kiinteä tuontiarvo korotettuna 3 kohdan mukaisesti laaditulla marginaalilla, joka ei saa ylittää kiinteää arvoa yli 10 prosentilla, vaaditaan kiinteän tuontiarvon perusteella määrätyn tuontitullin suuruisen vakuuden antaminen.
Jos edellisessä alakohdassa tarkoitetussa tapauksessa kyseisen tavaraerän tulohintaa ei ilmoiteta, yhteisen tullitariffin soveltaminen riippuu kiinteästä tuontiarvosta tai asiaa koskevien tullilainsäädännön määräysten soveltamisesta 3 kohdan mukaisesti määrättävin edellytyksin.
3. Yksityiskohtaiset säännöt tämän artiklan soveltamisesta annetaan 83 artiklassa säädettyä menettelyä noudattaen. Nämä yksityiskohtaiset säännöt koskevat erityisesti perusteita sovellettavan tuontihintojen tarkastusjärjestelmän määrittämiseksi sekä tarvittavia tietoja kiinteiden tuontiarvojen laskemiseksi."
5) Korvataan liitteessä VI olevan 3 kohdan k alakohta seuraavasti:
"k) viinihapon käyttäminen hapottamiseen 21 ja 23 artiklassa tarkoitettujen edellytysten mukaisesti;"
6) Korvataan liitteessä VI olevan 1 kohdan j alakohdan neljännessä luetelmakohdassa ja 3 kohdan m alakohdan neljännessä luetelmakohdassa sana "eläinalbumiini" sanoilla "muna-albumiini ja/tai maidon albumiini".
2 artikla
Tämä asetus tulee voimaan seitsemäntenä päivänä sen jälkeen, kun se on julkaistu Euroopan yhteisöjen virallisessa lehdessä.
Asetuksen 1 artiklan 3 kohtaa sovelletaan 1 päivästä syyskuuta 1997.
Asetuksen 1 artiklan 4 kohtaa sovelletaan 1 päivästä heinäkuuta 1997.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Luxemburgissa 20 päivänä lokakuuta 1997.

Labels: 17
5
6